Yxãn¹ta¹,
txa²wãn³txai²na² ĩ³ye³kxi¹nx²ta¹jau³xai²na²,
wxa²yu³tai²na² ĩ²sxã³ ã³yũ³so¹nx²ta¹kxe³su² te² ĩ³nxai²na² so¹lxi³ ĩ³ye³kxi¹nx²ta¹i¹.
Nxe³nx²ta¹kxe³su² te² ĩ³nxai²na² ye³kan¹txi³ ĩ²nx²ta¹jah¹lo²sa¹i¹.
Yxãn¹ta¹,
wxa²yu³tai²na² sa²yxo²ã³san¹jah¹lo²nũ³su² te² ĩ³nxa² yũ³ah³lxi¹lxi¹.
A²nxe³jah¹lo²su²,
Sũ̱³na² ha³te̱h³nxã³nxãn¹jau³xa² kxã³nhxĩ¹nu¹tai²na² e³te³nah¹lxi¹:
“A²nũ²a² yain³txi³nũ̱³xa² ĩ³yain³ya³sain¹jah¹lo²su² te²a² ha³ta̱³nxãn²txi³ ĩ³ko̱x¹ko̱¹son²kxi²sain¹tu¹wi¹.”
Ta¹hxai²ti³ai¹ti²ti¹.
A²nxe³jau³xau³hxai²tẽx¹ jã¹nxe³sxã³ ye³jen¹na² a²nũ²a² kãi³kxi²sain¹tu¹wi¹.
Sain¹kxai²nãn²tu̱³,
ha³te̱h³nxã³nxãn¹jau³xa² a²ya³la³tu̱³ ta³lun²tu¹wi¹.
Yxãn¹ta¹,
Txai²na¹xai²na² ha³lo²a² ũ³hũ¹nx²ti³xa³ta̱³lxa² wãn³txai²na² ĩ³tih³nxe³nx²ta¹i¹.
Nxe³nx²ta¹ka³tu̱³,
hã²wxãn³txa³ ã³nhau³ko³khai¹nxe³tãu³a¹ ha³lo²a² ĩ²yah³lxin¹kxai²nãn²tu̱³,
txa²wãn³txai²na² yxo²ĩ²sah¹lxin¹tu¹wi¹.
“Hai³yo¹.
Je³su²jah³la² wãn³txi³khai³xa² so¹lxi³ ĩ³ye³kxi²nẽ³tai¹ti²ti¹.
Sũ̱³na² Si³yxau³tãu³a¹ A²hxi²kan¹ta² Si³yxau³tãu³lo³kxah³lo²su² na³li¹.”
Sah¹lxin¹tu¹wi¹.
A²ya³la³tu̱³ wãn³txi³tu̱³ e³kxi¹nx²ta¹i¹.
A²nũ²a² ĩ²li³te²su² kxai²nãn²tu̱³,
txa²sa³wi³sa² ĩ³sa²si¹hã³a¹kxe³su² te²a² sa²yxo²we¹tũ³sain¹kxai²nãn²tu̱³,
a²nxe³jah¹lo²su² kxai²nãn²tu̱³,
Txai²na² Je³su²jah³lo²na¹xai²na² sa²yo²wet¹sain¹nũ³nhĩ̱³nx²na³li¹.
Sain¹kxai²nãn²tu̱³,
Txa²wĩ³nu¹tai²na² ĩ³sa²si¹hã³sa²jah¹lu¹tai²na² sa²yxo²we¹tain¹nũ³nhĩ̱³nx²na³li¹.
— Ko¹ko¹xa² hxi²ka²nãu³a¹ ã³yũ³sai¹nĩn¹tu¹wi¹.
Nxe³jau³su²
Nxe³nxa²ha¹te¹,
ĩ³ye³ta³lun²nxa²ha¹te¹,
Je³su²jah³la² a²ẽ¹nãu³a¹ a̱u³txi³ kãin² ĩ³ãin²ta³kxi²nha²ha²kxai³,
ĩ³ye³te³nah¹lxi¹:
— A²ya³la³tu̱³ wãn³txi³tu̱³ e³kxi¹nx²ta¹i¹.
Wxa²yu³ta² ka³na³ka³na³tin¹te² ĩ³nxa² ko¹ko¹xa² hxi²ka²nãu³a¹ ã³yũ³sai¹nĩn¹tu¹wi¹.
Ta¹hxai²hẽ¹la².
Nxe³ju³tan¹te²kxa³ya̱³lhu²,
a²sa³wi³ha³lxi³nãu³xa² sa²kxai³lu² ĩ³wã̱³wã̱³ta³kxi²nha²sxã³ ã³nĩ²la³kxi² ta³lun²nhain¹te³nah¹lxi¹:
— Ĩh¹nxe³te²la³ta̱³ ĩ³yxaih²kxi²ki̱³te²la³ji¹?
A²ẽ¹nãu³a¹ nhain¹ta¹hxai²hẽ¹la².
A²nxe³tãu³a² a²sa³wi³sxa² Je³su²jah³la² a³lxi²khai¹nxe³kxah³lo²su² te²a² Je³su²jah³la² a²wi³lẽ³nãu³a¹ sa²nẽn¹kxi²khaix¹nxe³je³nãu³a² ã³wxe³ain¹ta¹hxai²hẽ¹la².
Nxe³nxa²ha¹te¹,
Pe²jah³lai²na² wãn³txi³kxai³lu¹,
a²sa³wi³sxai²na² hãi³a² ĩ³ye³kxain¹te³nah¹lxi¹:
— Ya²ha³we¹.
Je³su²jah³la² ĩ³ye³kxi¹txai¹nhẽ³li¹.
“Ĩh¹te²ta̱³ ĩ³ye³kxin¹te²la¹xã¹?”
Nxe³txai¹nhẽ³li¹.
Ta¹hxai²hẽ¹la².
Nxe³nxa²ha¹te¹,
a²sa³wi³sxai²na² Je³su²jah³la² sa²nẽn¹kxi²khaix¹nxe³je³na² ã³wxe³jah¹lai²na² wãn³txi³kxai³lu¹,
Je³su²jah³la² e³kxi²te³nah¹lxi¹:
— Txa²hxi²kan¹jah¹lãi³.
Ĩh¹te²ta̱n³te²la¹xã³?
Yhain¹ta¹hxai²hẽ¹la².
Nxe³nxa²ha¹te¹,
Je³su²jah³la² wãn³txi³kxai³lu¹ ĩ³wa²lũ³xi²te³nah¹lxi¹:
— A²yain³txi³nũ̱³xa² sa²so¹sxã³ yain³txi³yau³xa² ũ³hũ̱¹kxi²sa²sai¹sã²na¹ka³tu̱³,
ĩ³ko̱x¹ko̱¹son²kxi²sa²jah¹lo²nũ³ai²na² ũ³hũ¹ai¹na¹tu¹wi¹.
Nxe³jah¹lo²su² na³li¹.
Ta¹hxai²hẽ¹la².
Nxe³ka³tu̱³,
Je³su²jah³lo²su² te²kxai³lu² yain³txi³nũ̱³xa² sa²so¹sxã³ a²yau³xa² ũ³hũ̱¹kxi²sa²sai¹sxã³ Ju³ta²sah³la² sa²kxai³lu²,
Ki³lo²ko³xa² to̱n¹jah¹la² sa²kxai³lu²,
Si³mãu²ah³la² a²tah²yah³la² sa²kxai³lu²,
ũ³hũ¹ain¹ta¹hxai²hẽ¹la².
Nxe³tũ̱³xai²na²,
Ju³ta²sah³lai²na² sa²so¹sxã³ ĩ³yai³nain¹tãu³ Sa³ta³na²jah¹la² sa²kxai³lu² Ju³ta²sah³lai²na² a²nxũ²kwa̱i³nãu³a¹ ã³nxũ²kwa̱i³wi¹hain¹ta¹hxai²hẽ¹la².
Nxe³nxa²ha¹te¹ Je³su²jah³la² wãn³txi³kxai³lu¹,
Ju³ta²sah³la² ĩ³ye³kxi²te³nah¹lxi¹:
— Ha³lo²a² kãi³te³lhxã³ nĩn¹ju³ta² hxi²wa³su³sẽ¹li¹.
Ta¹hxai²hẽ¹la².
Yxãn¹ta¹,
wãn³txai²na² hãi³jau³xai²na² a²si³yxau³tãu³la³ hai³txi³ a²sa³wi³ha³lxi³nãu³xai²na² ã³wxe³yain¹tũ̱³ka̱³txai²na² a³la³kxain¹ta¹hxai²nxa³hẽ¹la².
A³la³kxai¹nxa³ju³ta²sa¹,
a²sa³wi³ha³lxi³nãu³xai²na² a²ẽ¹nãn¹jau³xa² ĩ³ye³kxi²nha²jau³xa²sa¹:
— Ju³ta²sah³lai²na²,
txa²wã¹yo³hi²ki̱³txã³nxũ³a² ũ³ha̱¹kxi²nẽ³jah¹lo²su² na³na¹.
Nxe³ha²kxai³,
Je³su²jah³lai²na² wãn³txai²na² Ju³ta²sah³la² ĩ³ye³kxain¹jau³xai²na²sa¹:
“Yain³txi³nũ̱³xa² Pas²kwa²nxe³je³na³kxa² ĩ³yain³ki̱³tũ̱³nxũ³a² ũ³yho³hi²so¹kxi²si¹hain¹jau³su² ta̱³nxa²,
a²nũ²a² a²yen³kxi³hxa³te²su² te²a² txa²wã¹yo³hi²ki̱³txã³nxũ³a² ũ³hũ¹si¹hain¹jau³su² ta̱³nxa²,
nxe³hĩ̱³nx²na³na¹ Je³su²jah³la² wãn³txa²su¹.”
A²sa³wi³ha³lxi³nãu³xa² a²ẽ¹nãn¹jau³su² ta¹hxai²hẽ¹la².
Nxe³ka³tu̱³,
Ju³ta²sah³lai²na² a²yain³txi³nũ̱³xai²na² sa²so¹kxi²sxã³ ĩ³yain³ta³lun²ka³tu̱³,
wa²li³ka³tu̱³ ka³nxah³ju³ta² wa²li³ta¹hxai²hẽ¹la².
Nxe³nxa²ha¹te¹,
wa²li³nxa²ha¹te¹,
Je³su²jah³la² wãn³txi³kxai³lu¹ a²sa³wi³ha³lxa² wã³kon³te²nãu³xa² ĩ³ye³kxain¹te³nah¹lxi¹:
— Kwẽn¹tai²na² ha³lo²a² hau³kon³na³li¹.
Na¹ha²kxai³,
Txai²na² wxi²kin³ti³to³ti³hit¹sa³tu¹wi¹.
Nxe³sa²ju³ta²,
a²nũ²a² yxo²ha³kxa¹ ĩ²sain¹tu¹wi¹.
Sain¹kxai²nãn²tu̱³,
a²nũ²a² yxo²ha³kxa¹ txa²kãi³a¹ju³ta² ĩ²sain¹kxai²nãn²tu̱³:
“Txa²wã¹sũ̱³na² Si³yxau³tãu³a¹ wxi²kin³ti³ton³khai¹nx²na³li¹.”
A²nũ²a² yxo²ha³kxa¹,
sain¹tu¹wi¹.
Sain¹kxai²nãn²tu̱³,
Txa²wã¹sũ̱³na² Si³yxau³tãu³a¹ a²hxi²ka² wxi²kin³ti³to³ti³hit¹sa³tu¹wi¹,
kwẽn¹tai²nah¹lxi¹.
Sa³kxai²nãn²tu̱³,
a²nũ²a² yxo²ha³kxa¹ ĩ²sain¹kxai²nãn²tu̱³:
“Hai³yo¹.
Je³su²jah³lai²na² wi²kin³ti³ton³khai¹nx²na³li¹.
Txa²wã¹sũ̱³na² Si³yxau³tãu³a¹ wxi²kin³ti³ton³kxa² yã¹nx²na³li¹.”
Sain¹tu¹wi¹.
Txa²wẽ³ha³lxãi³.
Jũ¹nxe² kxãn³su² yxau³ya³nx²ta¹ka³tu̱³ ã³nxĩ³na¹tu¹wi¹.
Na¹tãu³a¹,
ã³ten³sah¹lxin¹tu¹wi¹.
Sah¹lxin¹ta¹,
ĩ³te³lhxã³ na¹tãu³a¹ hxi²kan¹txi³ ãn³si³tẽ³sah¹lxan³tho³li¹.
Nxe³na¹jau³xai²na²,
Ju³te²a² nũ̱³ka̱³txai³tã² ĩ³ye³kxai¹na¹tai¹ti²ti¹.
Hĩ¹nai²na² jau³jau¹xai²na² yã¹nxe³jau³xa² ya³nx²ta¹i¹.
Na¹ha²kxai³,
wãn³txa² tah²yau³xa² ĩ³kwa³na³nx²ta¹i¹.
Nxe³jau³xa²sa¹,
a³lxi²waun¹nhat¹jah³lxi³hẽ¹li¹.
A³lxi¹nx²ta¹kxa² yã¹nxe³nhat¹jah³lxi³hẽ¹li¹.
Nxe³nhyah¹lxin¹kxai²nãn²tu̱³,
txa²sa³wi³ha³lxi³lo³txa²lxa¹jau³xa² a²nũ²a² yxo²ha³kxa¹ ain³kxi²nx²tain¹tu¹wi¹.
“Tũ̱¹ka̱³txai²na² Je³su²jah³la² a²sa³wi³ha³lxi³khai³nũ̱³ka̱³txai²la¹i¹.”
Nxe³nyhain¹tu¹wi¹.
Ta¹hxai²hẽ¹la².
Nxe³nxa²ha¹te¹,
Si³mãu² Pe²jah³lai²na² wãn³txi³kxai³lu¹:
— Txa²hxi²kan¹jah¹lãi³.
Ĩh¹nũ¹la³ta̱³ ĩ³te³lin¹ji¹?
Ta¹hxai²hẽ¹la².
Yxãn¹ta¹:
— Ĩ³te³lhxã³ na¹tãu³a¹ hxi²kan¹txi³ ãn³si³tẽ³kxi²sa²nxãn³tho³li¹,
hĩ¹nai²na²su¹.
Yxãn¹ta¹,
yxan¹nãu³a¹ ãn³si³tẽ³kxi²san¹tu¹wi¹.
Je³su²jah³la² wãn³txa²,
ta¹hxai²hẽ¹la².
Nxe³ta¹,
Pe²jah³lai²na² wãn³txi³kxai³lu¹:
— Txa²hxi²kan¹jah¹lãi³.
Hĩ¹na² ã³si³tẽ³nxa²ha¹ju³ta² ten³khaix¹sa³nhai¹.
Ĩh¹nxe³kxa²ya̱n³ti³ta̱³ hĩ¹na² ã³si³tẽ³nxa²ha¹ju³ta³la³ yũ²nxa³te²la¹xã³?
A³lxi²khai¹nxa²ha¹nhai¹.
Na¹ha²kxai³,
su²lhã³sain¹kxan²ti³ ã³nã¹nxa²hxa³lho³li¹.
Ta¹hxai²hẽ¹la².
Nxe³nxa²ha¹te¹,
Je³su²jah³la² wãn³txi³kxai³lu¹:
— “A³lxi¹nxa²ha¹jau³su² su²lhã³sain¹kxan²ti³ ã³nã¹nxa²hxa³lho³li¹.”
Sah¹lxi¹lxi¹.
Yxãn¹ta¹,
ko̱³nhxa²sxã³ e³xa̱³lxi¹.
A²ya³la³tu̱³,
wãn³txi³tu̱³ e³kxi¹nxa²ha¹i¹.
Ka³la³ka³la²a² ĩ³yai²li²nxa³ta̱³lxa¹,
wxãi²na² ten³si¹sa²nxãn³jau³nũ³su² ye³ha¹li¹ ka³na³ki¹ nxe² ĩ³ye³xi²to³hin¹tu¹wi¹:
“Je³su²jah³la² ĩ²ti³hex¹te²txã³i¹.”
Nxe³kxi²san¹tu¹wi¹.
Jau³su² ya³nxa²ha¹i¹.
Ta¹hxai²hẽ¹la².